钦定古今图书集成/明伦汇编/官常典/第747卷 > 郝景春〈子鸣鸾 仆陈宜〉 杨道选 朱邦闻
## 钦定古今图书集成/明伦汇编/官常典/第747卷 > 郝景春〈子鸣鸾 仆陈宜〉 杨道选 朱邦闻

按《明外史忠义传》：“景春，字和满，江都人。举于乡，署盐
城教谕，坐事罢归。起陕西苑马寺、万安监录事，量移
黄州照磨，摄黄安县事。甫三日，群贼掩至，坚守八日
夜，始解去。崇祯十一年，擢房县知县。罗汝才率九营
之众请降于熊文灿，文灿受之，汝才犹豫。景春单骑
入其营，偕汝才及其党白贵、黑云祥歃血盟，汝才乃”
诣军门降，分诸营于竹谿、保康、上津，而自与贵云祥
居房县之野。当是时，郧阳诸属邑城郭为墟，独房赖
景春拊循，粗堪自守。及大众杂处，居民日惴惴。景春乃与主簿朱邦闻、守备杨道选内修守具，外辑诸营。
明年五月，张献忠反谷城，约汝才同反。景春子诸生
鸣鸾力敌万夫，谓父曰：“吾城当贼冲，而羸卒止二百，
城何以守？”乃擐甲诣汝才曰：“若不念香火盟乎？慎毋
从乱！”汝才佯诺。鸣鸾觉其伪，归与道选授兵登陴。而
献忠所遣前锋已至，击斩其将上天龙。遣使缒城乞
援于文灿，凡十四往，不报。已而献忠骑大至，守者见
献忠兵白帜，汝才兵赤帜。俄二帜相杂，环城力攻，贵
云祥策马呼曰：“以城让我，保无他也！”献忠又以张大
经檄谕降，景春怒，大骂，碎之。鸣鸾且守且战，阅五日，
贼多死，乃负板穴城。城将崩，鸣鸾热油灌之，又击伤
献忠左足，杀其所爱善马。乃用间入贼垒，阴识献忠
所卧帐，将袭擒之。指挥张三锡启北门揖汝才入道，
选巷战死。大经使汝才说景春降，怒不答。汝才问：“库
藏储蓄安在？”叱曰：“库藏若有物，城岂为汝陷？”贼怒，杀
一典史，一守备恐之，卒不屈，与鸣鸾俱被杀。仆陈宜
亦死之。邦闻及其家人并不屈死。事闻，赠景春尚宝
少卿，建祠奉祀。道选等亦赠恤。已，帝召见辅臣贺逢
圣，备述其死事状，改赠太仆少卿。三锡后为官军所
获，磔死。